RO Jurnalul Oficial al Uniunii Europene C 297/15

Publicarea unei cereri de modificare în temeiul articolului 50 alineatul (2) litera (b) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2014/C 297/06)

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

CERERE DE MODIFICARE

REGULAMENTUL (CE) NR. 509/2006 AL CONSILIULUI

privind specialitățile tradiționale garantate din produse agricole și alimentare (2)

CERERE DE MODIFICARE ÎN TEMEIUL ARTICOLULUI 11

„PREKMURSKA GIBANICA”

Nr. CE: SI-TSG-0107-01150 – 6.9.2013

1. Grupul solicitant

Denumirea grupului : Društvo za promocijo in zaščito prekmurskih dobrot Adresă : Ulica Štefana Kovača 40, SI–9000 Murska Sobota Telefon : +386 25261435 E-mail : dpzdp@siol.net

2. Statul membru sau țara terță

Slovenia

3. Rubrica din caietul de sarcini care face obiectul modificării

—

☐

—

☐

—

☐

—

☒

—

☐

4. Tipul modificării (modificărilor)

—

☒

—

☐

5. Modificare (modificări)

1. Descrierea metodei de obținere a produsului căruia i se aplică denumirea de la punctul 3.1

(a) Utilizarea făinii

În contextul preparării aluatului (fraged și în foi), referirile la „făina obișnuită” și „făina pentru prăjituri” se înlocuiesc cu cuvintele „făină de grâu albă”.

S-a constatat că, la prepararea aluatului pentru „Prekmurska gibanica”, proprietățile aluatului fraged și ale aluatului în foi sunt aceleași întotdeauna, indiferent de tipul de făină utilizat (pentru prăjituri, obișnuită sau un amestec al celor două). Așadar, aspectul final al unei secțiuni transversale a unei felii, aroma și textura prăjiturii „Prekmurska gibanica” nu se schimbă din cauza modificării propuse.

(b) Aluatul fraged și aluatul în foi din comerț

Fabricarea prăjiturii „Prekmurska gibanica” trebuie adaptată pentru a corespunde nevoilor diferiților producători și tehnicilor utilizate de aceștia. Prin urmare, se permite și utilizarea aluatului fraged și a aluatului în foi din comerț, deși aceste aluaturi nu pot fi congelate.

Prăjitura „Prekmurska gibanica” se producea mai ales în cadrul fermelor, iar cea mai bună metodă era să se prepare aluatul fraged și aluatul în foi chiar înainte de a se face prăjitura „Prekmurska gibanica”.

Având în vedere cererea tot mai mare de „Prekmurska gibanica” ca produs alimentar tradițional sloven, mai mulți producători industriali diferiți, hoteluri și centre balneare au hotărât să producă această prăjitură. Deoarece acestor producători le este practic imposibil să prepare aluatul chiar înainte de a face prăjitura, este necesar să li se permită să producă prăjitura „Prekmurska gibanica” folosind aluat din comerț.

(c) Utilizarea zahărului vanilat

Decizia de a utiliza sau nu zahăr vanilat ar trebui luată de producătorii înșiși.

În trecut, nu se utiliza zahăr vanilat la prepararea prăjiturii „Prekmurska gibanica”, dar, de-a lungul anilor, mai mulți producători au început să-l adauge în umplutură. Având în vedere cantitatea de zahăr vanilat adăugată, aceasta nu are un efect semnificativ asupra mirosului și a gustului sau, prin urmare, asupra aromei prăjiturii „Prekmurska gibanica”. Așadar, considerăm că utilizarea zahărului vanilat trebuie permisă și lăsată la latitudinea producătorilor.

(d) Utilizarea unturii de porc la obținerea aluatului fraged și a compoziției cu grăsime

În cererea de înregistrare pentru „Prekmurska gibanica”, untura de porc nu era enumerată printre ingredientele aluatului fraged sau ale compoziției cu grăsime, dar era menționată în descrierea metodei de obținere a prăjiturii, deci trebuie enumerată și ca ingredient.

(e) Utilizarea oului, a laptelui sau a smântânii la obținerea aluatului fraged

În cererea de înregistrare, aceste ingrediente – cu excepția smântânii – sunt menționate deja în descrierea procesului de obținere a aluatului fraged, dar nu sunt enumerate printre ingredientele aluatului fraged și deci trebuie incluse printre acestea.

(f) Utilizarea oului pentru obținerea aluatului în foi

În descrierea preparării aluatului în foi, se precizează că, opțional, poate fi adăugat și un ou. Această opțiune ar trebui să se reflecte și în lista materiilor prime pentru aluatul în foi, așadar se introduce cuvântul „opțional” lângă cuvântul „ou”.

(g) Congelarea înainte de coacere

Punctul 3.6 din cererea de înregistrare specifică perioada maximă pentru care prăjitura „Prekmurska gibanica” poate fi congelată înainte de coacere.

Durata congelării este legată de evoluțiile tehnice și de diversele metode de congelare de care depinde perioada de păstrare a produsului. Pentru a se permite folosirea diverselor metode de congelare, se elimină referirea la durată („nu mai mult de trei luni”).

(h) Temperatura cuptorului și durata coacerii

Este necesară adaptarea duratei și a temperaturii de coacere, pentru a se reflecta evoluțiile tehnologice și diversele tipuri de cuptoare utilizate de producători (fabrici, ferme turistice, patiserii, hoteluri etc.) pentru coacerea prăjiturii „Prekmurska gibanica”. Prin urmare, se introduce o nouă frază: „Lăsând deoparte această recomandare, temperatura și durata coacerii pot fi adaptate la tipul de cuptor”.

(i) Tăierea în bucăți mai mici

La punctul 3.6, se adaugă fraza „Atunci când este servită, prăjitura «Prekmurska gibanica» poate fi tăiată în oricâte bucăți mai mici se dorește.”

Ca produs tradițional sloven, „Prekmurska gibanica” este servită tot mai adesea în diferite contexte, precum cele în care sunt furnizate servicii de alimentație publică, ca gustare, în cadrul meniurilor fixe etc. Așadar, consumatorilor finali ai prăjiturii „Prekmurska gibanica” trebuie să li se permită să o taie în bucăți mai mici potrivite pentru astfel de contexte.

CERERE DE ÎNREGISTRARE A UNEI STG

REGULAMENTUL (CE) NR. 509/2006 AL CONSILIULUI

privind specialitățile tradiționale garantate din produse agricole și alimentare (3)

„PREKMURSKA GIBANICA”

Nr. CE: SI-TSG-0107-01150 – 6.9.2013

1. Denumirea și adresa grupului solicitant

Denumire : Društvo za promocijo in zaščito prekmurskih dobrot Adresă : Ulica Štefana Kovača 40, SI–9000 Murska Sobota Telefon : +386 25261435 Fax : E-mail : dpzdp@siol.net

2. Statul membru sau țara terță

Slovenia

3. Caietul de sarcini al produsului

3.1. Denumirea propusă pentru înregistrare

„Prekmurska gibanica”

Se solicită doar înregistrarea denumirii în limba slovenă.

Mențiunea „Produsă în modul tradițional sloven” de lângă denumirea „Prekmurska gibanica” trebuie tradusă în limba țării în care se comercializează și se produce produsul.

3.2. A se indica dacă denumirea

☒ este specifică în sine ☐ exprimă caracterul specific al produsului agricol sau alimentar

Potrivit Dicționarului etimologic al limbii slovene, „gibanica” este un tip de „potica” (prăjitură) produsă în partea de est a Sloveniei. Originea cuvântului este „gibâničnik”, „gibâničnjak”, un coș pentru produse de patiserie, or „gibâničar” (brutar). Primele mărturii scrise datează din secolul al XVIII-lea, când Pohlin se referă la acest produs ca „gebanza”. Acest cuvânt derivă din cuvântul „gybati”, deoarece „gibanica” își primește numele de la aluatul cu straturi – „gyüba”. „Prekmurska gibanica” se face din două tipuri diferite de aluaturi și din patru umpluturi diferite, fiecare dintre ele fiind dublată, ceea ce determină caracteristicile produsului, aspectul specific și gustul deosebit. Așadar, „Prekmurska gibanica” este specifică în sine și exprimă, de asemenea, un caracter specific datorat compoziției sale specifice.

3.3. A se indica dacă s-a solicitat rezervarea denumirii în temeiul articolului 13 alineatul (2) din Regulamentul (CE) nr. 509/2006

☒ Înregistrare cu rezervarea denumirii ☐ Înregistrare fără rezervarea denumirii

3.4. Tip de produs

Clasa 2.3. Pâine, produse de patiserie, prăjituri, produse de cofetărie, biscuiți și alte produse de panificație

3.5. Descrierea produsului agricol sau alimentar căruia i se aplică denumirea de la punctul 3.1

„Prekmurska gibanica” este o prăjitură preparată din două tipuri de aluat (aluat fraged la bază și aluat în foi – ștrudel – între straturile de umplutură), umplută cu 4 compoziții diferite (semințe de mac, brânză de vaci, nuci, mere); umpluturile sunt așezate în straturi conform unei ordini precise, separate de câte un strat de aluat în foi. Această succesiune de umpluturi se repetă în aceeași ordine, astfel încât „gibanica” prezintă câte două straturi din fiecare umplutură. Peste ultimul strat de umplutură se întinde aluatul în foi, care se acoperă cu smântână fermentată sau dulce bătută cu gălbenuș de ou sau, mai simplu, se unge numai cu grăsime. Pentru „gibanica” se pot utiliza forme de copt metalice atât rotunde, cât și pătrate.

Descrierea fizică: o felie de „Prekmurska gibanica” are un aspect solid și compact. Straturile trebuie să fie vizibil separate unul de altul pentru a da feliei de prăjitură aspectul dorit. Forma de copt utilizată determină forma feliei de „Prekmurska gibanica” (triunghiulară sau dreptunghiulară).

Aspectul prăjiturii „Prekmurska gibanica” și secțiunea transversală a unei felii: „Prekmurska gibanica” poate fi coaptă în forme rotunde sau dreptunghiulare. „Prekmurska gibanica”, întreagă sau feliată, are o înălțime de 5–7 cm. O felie poate fi triunghiulară, dacă prăjitura a fost coaptă în tavă rotundă, sau dreptunghiulară, dacă prăjitura a fost coaptă în tavă dreptunghiulară. Prăjitura trebuie să fie coaptă corespunzător, astfel încât la feliere umplutura să nu iasă dintre foi, iar suprafața unei felii să fie uniformă, netedă, ușor ondulată și fără crăpături. Umpluturile trebuie să fie clar separate de straturile de aluat în foi. Fiecare umplutură are culoarea sa tipică, deosebită de a celorlalte: brânza de vaci este albă-crem, nucile și merele sunt de culoare maro-aurie, iar semințele de mac sunt de culoare neagră strălucitoare. La suprafață, aluatul de foi nu trebuie să se desprindă de ultimul strat de umplutură. O felie de „Prekmurska gibanica” are așadar opt straturi; umpluturile se succed în conformitate cu o ordine precisă, bine definită (semințe de mac, brânză de vaci, nuci, mere) și sunt de grosime uniformă, în funcție de tipul de umplutură. A doua secvență de umpluturi este identică cu prima.

Aromă: produsul are o aromă specifică, intensă, având gust și miros de semințe de mac proaspete, de brânză dulce de vaci, de nuci fragede și de mere puțin acrișoare. „Prekmurska gibanica” trebuie să fie fragedă, dar nu prea grasă și potrivit de dulce.

Consistență: o felie de prăjitură este fragedă, delicată, fină, netedă și ușoară, cu o consistență echilibrată din punctul de vedere al ingredientelor individuale.

3.6. Descrierea metodei de producție a produsului agricol sau alimentar căruia i se aplică denumirea de la punctul 3.1

Ingredientele de bază și adaosurile din rețeta pentru „Prekmurska gibanica” sunt:

— pentru aluatul fraged: 200 g făină de grâu albă, 100 g margarină sau unt sau untură de porc, un vârf de sare sau de zahăr și 100 ml de apă foarte rece pentru frământat (se pot utiliza și ou, lapte sau smântână);

— pentru aluatul în foi: 900 g de făină de grâu albă, un ou (opțional), o lingură de ulei vegetal, un vârf de sare, un vârf de zahăr și apă călduță pentru frământat.

Aluatul fraged și aluatul în foi pot fi preparate imediat înainte de a face prăjitura „Prekmurska gibanica” sau pot fi din comerț (aluatul nu trebuie congelat);

— pentru umpluturi: semințe de mac (300 g semințe de mac măcinate fin, 100 g zahăr tos, un plic de zahăr vanilat); brânză de vaci (1,2 kg brânză de vaci grasă, 100 g zahăr tos, 2 plicuri de zahăr vanilat, 2 ouă și un vârf de sare); nuci (300 g nuci măcinate, 100 g zahăr tos, un plic de zahăr vanilat), mere (1,5 kg mere – din soiuri mai degrabă acrișoare, un vârf de sare, 120 g zahăr tos, 2 plicuri de zahăr vanilat, un vârf de scorțișoară).

Utilizarea zahărului vanilat în umpluturi nu este obligatorie;

— pentru compozițiile cu care se napează umpluturile: compoziția cu smântână (800 ml smântână, 3 ouă); compoziția cu grăsime (250 g margarină, unt, ulei vegetal sau untură de porc).

Metoda de preparare a prăjiturii „Prekmurska gibanica”:

Aluatul fraged (frământat) este preparat proaspăt sau se utilizează aluat din comerț. Se cerne făina pe o planșetă, se adaugă sarea sau zahărul și, cu ajutorul unui cuțit, se taie mărunt margarina sau untul în făină sau, pur și simplu, se mărunțește și se amestecă în făină cu mâinile, de preferință reci. Se adaugă apă foarte rece sau ou și lapte sau smântână și se frământă repede până devine un aluat omogen.

Aluatul în foi este un aluat foarte elastic, cu un conținut scăzut de grăsime. Pentru aluat este necesar un sortiment de făină coaptă, cu conținut redus de umiditate. Se cerne făina pe o planșetă, se face o adâncitură în făină, se adaugă grăsimea, sarea, zahărul (se poate adăuga, opțional, și un ou) și se frământă ingredientele până se obține aluatul. Se adaugă apă călduță, dacă este nevoie, și se frământă în continuare până când aluatul devine omogen și elastic. Aluatul în foi se împarte în 10 părți și, dacă se poate, se păstrează o parte de rezervă.

Umplutura de semințe de mac: pentru a obține umplutura din semințe de mac, se folosesc semințe de mac măcinate fin. Se adaugă zahăr tos și zahăr vanilat și se amestecă bine. Se împarte compoziția în două părți.

Umplutura de brânză de vaci: la brânza de vaci se adaugă ouă, zahăr tos și zahăr vanilat și un vârf de sare. Se amestecă bine până când amestecul este omogen și ușor de întins. Se împarte compoziția în două părți.

Umplutura de nuci: baza umpluturii sunt nucile măcinate mărunt. Se amestecă nucile măcinate cu zahărul tos și zahărul vanilat. Se împarte compoziția în două părți.

Umplutura de mere: se curăță merele de coajă, se dau pe răzătoare, se adaugă zahărul tos, zahărul vanilat și scorțișoara. Se amestecă ușor toate ingredientele. Dacă se utilizează mere foarte zemoase, acestea se dau pe răzătoare, se presară puțină sare (opțional) și se lasă să se odihnească puțin. Apoi se storc și numai după aceea se adaugă restul ingredientelor. Se împarte compoziția de mere în două părți.

Compoziția cu smântână: se bat cu grijă ouăle întregi cu smântână fermentată sau dulce. Se toarnă compoziție pentru a napa fiecare strat de umplutură al prăjiturii „Prekmurska gibanica”. Cantitatea de compoziție cu smântână nu este aceeași pentru toate straturile, așa încât compoziția trebuie împărțită corespunzător. Cea mai mare cantitate de compoziție cu smântână se utilizează pentru umpluturile „uscate” (semințe de mac și nuci). Cantitatea pentru umplutura de brânză de vaci este mai mică, iar pentru umplutura de mere se utilizează cantitatea cea mai mică (atunci când merele sunt foarte zemoase nu mai este deloc nevoie să se napeze).

Compoziția cu grăsime: compoziția cu grăsime poate fi obținută din unt, untură de porc sau ulei vegetal. Asemenea compoziției cu smântână, compoziția cu grăsime se toarnă și se întinde peste fiecare strat al prăjiturii „Prekmurska gibanica”. Cantitățile de compoziție pentru fiecare strat sunt aceleași ca și în cazul compoziției cu smântână.

Se frământă aluatul fraged și se pregătesc celelalte ingrediente. Când aluatul fraged (proaspăt sau de la frigider, deoarece trebuie să se odihnească la rece) este gata, acesta se întinde astfel încât să aibă forma corespunzătoare pentru copt a prăjiturii „Prekmurska gibanica” (dreptunghiulară sau rotundă). Grosimea aluatului fraged întins nu trebuie să depășească 5 mm. Aluatul fraged este întins în tava de copt care a fost unsă în prealabil cu grăsime. Se înțeapă cu o furculiță în mai multe locuri. Tava se poate pune apoi câteva minute în cuptorul încins până când aluatul devine ușor galben (această etapă este opțională).

Există două moduri de preparare a aluatului în foi, în funcție de forma tăvii în care se coace prăjitura (dreptunghiulară sau rotundă).

— Formă de copt dreptunghiulară Aluatul în foi proaspăt obținut se împarte în 10 bucăți mici, sferice. Bucățile se ung cu untură topită, unt topit sau ulei vegetal astfel încât aluatul să fie proaspăt și elastic după ce a fost lăsat să se odihnească. După ce aluatul s-a odihnit, se ia o bucată, se întinde și se unge încă o dată cu grăsime lichidă ca să fie mai ușor de întins. Se pune bucata de aluat întins în tava unsă în care se află aluatul fraged, având grijă ca marginile aluatului în foi să acopere pereții formei de copt. Se acoperă aluatul în foi din tavă cu jumătate din umplutura de semințe de mac și se toarnă compoziția cu smântână și compoziția cu grăsime deasupra. Se întinde al doilea strat de aluat în foi peste umplutura cu semințe de mac. Se întinde jumătate din umplutura de brânză de vaci pe al doilea strat de aluat în foi și se acoperă cu cantitățile potrivite de compoziție cu smântână și de compoziție cu grăsime (mai puțin decât în cazul umpluturii de semințe de mac). Se așază în tavă cel de al treilea strat de aluat în foi, se pune jumătate din umplutura de nuci și se acoperă cu aceleași cantități de compoziție cu smântână și de compoziție cu grăsime ca și în cazul umpluturii cu semințe de mac. Acum se întinde cel de al patrulea strat de aluat în foi. Se distribuie jumătate din compoziția de mere pe această foaie și se toarnă o cantitate foarte mică de compoziție cu smântână și de compoziție cu grăsime. Dacă umplutura de mere este obținută din mere foarte zemoase, nu se toarnă deloc compoziție cu smântână sau compoziție cu grăsime. Se adaugă un strat de aluat în foi obținut din cea de a cincea bucată. Din acest moment, întregul proces se repetă în aceeași ordine, stratul de umplutură cu semințe de mac fiind urmat de brânza de vaci, de nuci și de mere, cu câte un strat de aluat în foi între umpluturi.

— Formă de copt rotundă Tot aluatul în foi se unge cu grăsime lichidă înainte de a începe lucrul și se întinde astfel încât să se obțină o formă mare, circulară. Se lasă în jos partea centrală a foii de aluat pe tava unsă în care se află aluatul fraged și se taie bucățile care depășesc marginile formei de copt în nouă părți aproximativ egale, perpendicular pe marginea tăvii. Se pune jumătate din umplutura de semințe de mac peste aluatul din tavă și se toarnă cele două compoziții (cu smântână și cu grăsime). Apoi se întinde deasupra prima parte din aluatul în foi care a fost tăiată, așa încât să acopere marginile. Fiecare a doua bucată de aluat în foi se întinde peste câte o umplutură. Se întinde jumătate din umplutura de brânză de vaci peste cel de al doilea strat de aluat în foi și se toarnă câte o cantitate mică de compoziție cu smântână și de compoziție cu grăsime. Se întinde uniform jumătate din umplutura de nuci peste cea de a treia foaie de aluat în foi. Se napează cu aceleași cantități de compoziție cu smântână și de compoziție cu grăsime utilizate în cazul umpluturii cu semințe de mac. Apoi se întinde cea de a patra bucată de aluat în foi peste umplutură și se întinde deasupra jumătate din cantitatea de umplutură cu mere. Se toarnă o cantitate foarte mică din cele două compoziții (cu smântână și cu grăsime). Se repetă întreaga procedură în aceeași ordine. Când se realizează opt straturi de umpluturi cu straturile corespunzătoare de aluat în foi între ele, se pune cel de al optulea strat de aluat în foi peste ultima umplutură, se unge cu compoziția cu smântână sau cu grăsime și apoi se așază ultimul (al nouălea) strat de aluat în foi deasupra.

Se taie toate marginile groase de aluat în foi care s-au format în timpul preparării „Prekmurska gibanica” și care depășesc marginile formei de copt și se plasează în spațiul dintre „Prekmurska gibanica” și marginea tăvii. Se unge stratul de aluat în foi de la suprafața tăvii cu compoziția cu grăsime sau cu o combinație dintre compoziția cu grăsime și smântână fermentată sau dulce amestecată cu gălbenuș de ou. Se înțeapă „Prekmurska gibanica” în mai multe locuri, cu un ac lung și subțire, până la baza tăvii de copt.

Imediat după preparare, „Prekmurska gibanica” (necoaptă) poate fi împachetată într-un ambalaj corespunzător și poate fi congelată în aceeași zi.

Prăjitura „Prekmurska gibanica” preparată (proaspătă sau congelată) se ține la cuptor până când se coace complet. Cuptorul se reglează la o temperatură de 200 °C pentru prima oră de coacere, apoi la 170-180 °C încă o oră. Fără a se ține cont de această recomandare, temperatura și durata coacerii pot fi adaptate la tipul de cuptor. Dacă „Prekmurska gibanica” a fost napată numai cu grăsime înainte de a fi coaptă, la sfârșitul perioadei de coacere, când este scoasă din cuptor, trebuie napată cu smântână fermentată sau dulce. „Prekmurska gibanica” coaptă trebuie lăsată să se răcească timp de câteva ore la temperatura camerei.

Nu trebuie feliată cât este fierbinte. Dacă a fost utilizată o tavă rotundă pentru coacere, „Prekmurska gibanica” se taie în triunghiuri, iar dacă s-a utilizat o formă dreptunghiulară, în dreptunghiuri. O felie de „Prekmurska gibanica” coaptă trebuie să aibă o înălțime de 5-7 cm și nu trebuie să cântărească mai mult de 250 g. Când se servește, „Prekmurska gibanica” poate fi feliată în oricâte bucăți mai mici se dorește. După feliere, stratul de aluat în foi de la suprafață se pudrează cu zahăr fin. În cazul producției la scară industrială, greutatea unei bucăți nu trebuie să depășească 200 g, iar dimensiunile trebuie să fie de aproximativ 5 × 7 cm.

3.7. Caracterul specific al produsului agricol sau alimentar

„Prekmurska gibanica” tradițională este compusă din două tipuri de aluat diferite (aluat fraged la bază și aluat în foi între straturile de umplutură) și din patru umpluturi diferite (semințe de mac, brânză de vaci, nuci, mere). Umpluturile sunt întotdeauna repetate în aceeași ordine, ceea ce conferă produsului un aspect specific. La suprafață, „Prekmurska gibanica” are un strat de aluat în foi napat. Pentru prepararea „Prekmurska gibanica” pot fi folosite numai ingrediente proaspete de bună calitate. Procedura de preparare trebuie urmată întocmai și necesită multă precizie și pricepere. Aspectul specific și aroma deosebită, obținute datorită diferitelor straturi, sunt foarte importante.

3.8. Caracterul tradițional al produsului agricol sau alimentar

Cuvântul „gibanica” provine din cuvântul „gűba” („pliu”, „cută”) și din verbul „gibati” („a se îndoi” sau „a se curba”). Numeroase surse istorice fac dovada faptului că acest tip de prăjitură este de mult timp cunoscut în Prekmurje. Cea mai veche sursă scrisă datează din 1828, când învățătorul și preotul Jožef Košič a pregătit, la cererea etnografului de origine slovacă Johann Csaplovics E. V. Jeszenova, un document în care erau prezentate produsele alimentare cel mai frecvent consumate acum o sută de ani în satele din Prekmurje, acordând o atenție specială unor preparate cum sunt „hajdinjača”, „Prekmurska gibanica”, „krapci” și „vrtanki”. Csaplovics a publicat această lucrare în limbile maghiară și germană („A magyaroszági Vendus – tótokról”, „Croaten und Wenden in Ungern”). În acest document, Košič prezintă și preparatele care se servesc la nunți în Prekmurje. „Gibanica” este un preparat care se consumă întotdeauna la nunți. Această lucrare arată, de asemenea, că denumirea „gibanica” vine de la straturile de aluat – „gyüba” – și că prăjitura are 10-11 straturi. „Gibanica” era tăiată în felii triunghiulare care se așezau una peste alta pe masă. Lucrarea menționează, de asemenea, primele surse scrise care descriu tradiția preparării și servirii acestei prăjituri în Prekmurje.

Prima persoană care s-a ocupat pe larg și în mod sistematic de obiceiurile culinare ale locuitorilor din Prekmurje a fost dr. Vilko Novak. În studiul său etnografic din 1947, „Ljudska prehrana v Prekmurju” (Obiceiurile culinare populare din Prekmurje), „Prekmurska gibanica” este menționată ca fiind un preparat de patiserie copt, a cărui preparare este descrisă după cum urmează: „«Gibanica» este preparată din aluat fraged, folosindu-se unt sau grăsime. Peste stratul de bază, sau «talpa», cum i se spune, se presară brânză de vaci, nuci, semințe de mac și struguri. Acest strat se acoperă cu un aluat subțire în foi, ca pentru ștrudel, care este acoperit cu un alt strat, iar peste fiecare dintre straturi se toarnă smântână. Se suprapun astfel până la nouă straturi – «gibanica» în nouă straturi. «Gibanica» se coace într-o formă rotundă din lut ars numită «tepsija» și se servește la botezuri, nunți și zile onomastice.” Această lucrare constituie și în prezent un punct de referință pentru numeroase studii de cercetare în acest domeniu.

O rețetă scrisă foarte detaliată de „Prekmurska gibanica” a fost prezentată în 1964 de Andreja Grum și Ivan Vozelj în lucrarea „Slovenske narodne jedi” (Preparate culinare naționale slovene). Această carte oferă două rețete pentru „Prekmurska gibanica”, ambele precizând următoarele: „Pentru prepararea prăjiturii «Prekmurska gibanica» se utilizează două tipuri de aluat. Stratul de bază este din aluat fraged și puțin mai gros. Este numit «podplat» («talpă»). Celelalte straturi de aluat întinse deasupra sunt din aluat în foi. Stratul de bază este mai gros și în cazul în care întreaga «gibanica» este preparată cu aluat în foi.”

„Prekmurska gibanica” este menționată chiar și de cel mai renumit poet din Prekmurje, Miško Kranjec în cartea sa „Povest o dobrih ljudeh” („Poveste despre oameni buni”), apărută în 1972. „«Trebuie spus că o sărbătoare nu e sărbătoare fără „gibanica”. Și deși un om sărac de abia dacă își poate permite s-o pregătească o dată pe an, acesta este un semn că nimeni nu poate supraviețui un an fără să se bucure măcar de o zi de sărbătoare.» Între timp Anna luă «gibanica» din cuptor și o puse pe masă, ținând «tepsija» cu o cârpă ca să nu se ardă. Joseph puse dedesubt platoul din lemn pe care țineau de obicei carafa cu apă. Apoi începu să se uite cu atenție la «gibanica». Stătea în fața lui, plină de culoare, galbenă și albă, cu semințe de mac risipite ici și colo, încă aburindă, unsă cu smântână și pudrată cu zahăr. Dădu din cap, spunând: «E bună. Aș mânca-o și dacă aș fi pe patul de moarte și aș ști foarte bine că nu mă mai poate ajuta la nimic. Și chiar în Rai aș jeli după ea, dacă ar fi să o las negustată pe lumea asta.»”

În ultimii 15 ani au fost publicate mai multe cărți care descriu „Prekmurska gibanica”. „Prekmurska gibanica” a fost prezentată, din punct de vedere culinar, de Cilka Sukič în „Jedi nekdanjih in sedanjih dni. Prekmurska, prleška in štajerska kuhinja” („Preparate culinare din trecut și din prezent. Arta culinară în Prekmurje, Prlekija și Styria”) (1997), de Jože Zadravec în „Značilnosti ljudske prehrane v Prekmurju” („Specificități ale obiceiurilor culinare populare în Prekmurje”) (1998) și de Branco Časar în „Boug žegnjaj” („Hrană binecuvântată”) (2000). Stanko Renčelj și Romana Karas descriu în detaliu tehnologia preparării prăjiturii și evaluarea caracteristicilor ei organoleptice în „Prekmurske dobrote” („Specialități culinare din Prekmurska”) (2001).

3.9. Cerințe minime și proceduri pentru verificarea caracterului specific

„Prekmurska gibanica” trebuie să îndeplinească cerințele minime enunțate în caietul de sarcini și să prezinte caracteristicile specifice ale produsului. Cerințele minime de bază pentru „Prekmurska gibanica” sunt:

— utilizarea ingredientelor recomandate;

— respectarea rețetei de preparare a „Prekmurska gibanica”;

— în produsul final trebuie să se regăsească ordinea recomandată de umpluturi (semințe de mac, brânză de vaci, nuci, mere), numărul corespunzător de straturi de aluat, iar umpluturile trebuie să aibă aceeași grosime; felia de „Prekmurska gibanica” trebuie să aibă înălțimea, forma și greutatea prevăzute, precum și mirosul, aroma și consistența corespunzătoare.

Producătorii de „Prekmurska gibanica” trebuie să țină registre referitoare la cantitățile de „Prekmurska gibanica” produse și comercializate.

Controlul respectării caietului de sarcini în ceea ce privește utilizarea materiilor prime prescrise, metoda de producție și aspectul și caracteristicile organoleptice ale produsului final trebuie efectuat de către producătorii individuali și/sau de asociațiile de producători și, cel puțin o dată pe an, de către un organism de certificare care să verifice respectarea standardului european EN 45011.

4. Autoritățile sau organismele care verifică respectarea caietului de sarcini

4.1. Denumirea și adresa

(a) Denumire : Bureau Veritas d.o.o. Adresă : Linhartova 49a, SI-1000 Ljubljana Telefon : +386 14757670 Fax : E-mail : info@bureauveritas.si

(b) Denumire : Inštitut za kontrolo in certifikacijo v kmetijstvu in gozdarstvu Adresă : Vinarska ulica 14, SI-2000 Maribor Telefon : +386 22284900 Fax : E-mail : info@kon-cert.si

(c) Denumire : Inštitut za kontrolo in certifikacijo Univerze v Mariboru Adresă : Pivola 8, SI-2311 Hoče Telefon : +386 26130831 Fax : E-mail : ☐ Public ☒ Privat

4.2. Sarcini specifice ale autorității sau organismului respectiv

Organismul de certificare acreditat este responsabil cu verificarea tuturor etapelor prevăzute în caietul de sarcini pentru „Prekmurska gibanica”.

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012.

(3) A se vedea nota de subsol 2.